**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.12.2017, ora 08.00 – 07.12.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.12.2017, ora 7.00**

**RÂURI**

**Debitele au fost, în general, în scădere**, exceptând râurile din bazinele hidrografice: Vișeu, Iza, Tur, Someșul Mare, Someșul Mic, Suceava, Moldova, Bistrița, bazinele superioare ale Crasnei, Barcăului, Crișurilor, Begăi, Timișului, Bârzavei, Moraviței, Carașului, Nerei, Cernei, cursul Siretului și cursul mijlociu și inferior al Prutului, unde au fost relativ staționare.

Se situează peste **COTA DE ATENȚIE** râul Glavacioc la staţia hidrometrică Crovu (200+1)-jud. GR.

Debitele se situează, în general, la valori în jurul și peste normalele lunare, exceptând râurile din bazinele: Crasna, Barcău, Bega, Timiș, Bârzava, Moraviţa, Caraș, Nera, Cerna, Bârlad şi Prut, cursul Siretului și unii afluenți ai Mureșului, unde se situează la valori cuprinse între 30 şi 90% din acestea.

Formaţiunile de gheaţă (gheaţă la maluri și năboi) prezente pe râurile mici din bazinul superior al Bistriței și pe unii afluenți ai Someșului au fost în diminuare și restrângere.

**Debitele vor fi în general staționare**, exceptând râurile din bazinele hidrografice: Jiu, Olt, Argeș, Vedea, Ialomița, Buzău, Râmnicu Sărat, Putna, Trotuș, Bârlad, cursul Someșului, cursul inferior al Mureșului, cursul superior al Prutului și râurile din Dobrogea, unde vor fi în scădere ușoară.

Sunt posibile creşteri izolate de niveluri şi debite pe unele râuri mici din zonele de deal şi munte, în special din nordul ţării, datorită precipitațiilor slabe cantitativ prognozate și cedării apei din stratul de zăpadă.

Formaţiunile de gheaţă existente (gheaţă la maluri și năboi) vor fi în diminuare și restrângere.

**Nivelurile** pe râuri la staţiile hidrometrice **se vor situa sub** **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 06–07.12.2017 **a fost staționar, având valoarea de 6500 m3/s**, peste media lunii **decembrie (5200 m3/s).**

Pe tot sectorul din aval de Porţile de Fier debitele au fost în creştere.

**Debitul la intrarea în ţară** (secţiunea Baziaş) **va fi în scădere (6300 m3/s).**

În aval de Porţile de Fier debitele vor fi în scădere pe sectorul Gruia – Calafat și în creştere pe sectorul Bechet – Tulcea.

**2.** **Situaţia meteorologică în intervalul 06.12.2017, ora 08.00 –07.12.2017, ora 06.00**

**În ţară,** vremea s-a încălzit în cea mai mare parte a teritoriului. Cerul a fost mai mult noros în jumătatea de nord și a prezentat înnorări temporare în rest. S-au semnalat precipitații slabe sub formă de ninsoare la munte, predominant sub formă de ninsoare în Maramureș și local în Transilvania și mai ales sub formă de ploaie pe arii restrânse în Banat și în Crișana, iar în Moldova doar ploaie. Vântul a suflat slab și moderat, cu intensificări în special pe crestele Carpaților Orientali și Meridionali, unde la rafală s-au depășit viteze de 90...100 km/h, viscolind ninsoarea și spulberând zăpada, ceea ce a condus la scăderea vizibilității orizontale, dar la cote mai reduse (viteze, în general, sub 55 km/h) și în Moldova, Oltenia și pe spații mici în celelalte regiuni. Temperaturile maxime s-au încadrat între 0 grade la Sighetu Marmației și Batoș și 10 grade la Focșani. La ora 06 se înregistrau valori termice cuprinse între -3 grade la Curtea de Argeș și Voineasa și 7 grade la Focșani. Stratul de zăpadă s-a menținut în zona montană, unde măsura, pe platformele stațiilor meteorologice, până la 93...98 cm (la peste 2000 m înălțime în Masivele Călimani, Bucegi și Făgăraș), în Maramureș până la 10 cm, iar pe arii restrânse în nordul Moldovei, în Transilvania și Banat sub 6 cm.

**Observație:** începând de ieri de la ora 06.00 au fost în vigoare 10 atenționări cod galben de fenomene meteorologice periculoase imediate, după cum urmează: 4 de SRPV Bacău, 3 de CNPM pentru Muntenia, 2 de SRPV Timișoara și 1 de SRPV Craiova.

**La Bucureşti,** vremea a fost în general frumoasă, cu valori termice diurne apropiate de mediile climatologice specifice perioadei. Temperatura maximă a fost de 5 grade la Băneasa, 6 grade la Afumați și 7 grade la Filaret. Cerul a fost temporar noros, iar vântul a suflat slab până la moderat. La ora 06.00 erau 0 grade la Băneasa și 1 grad la Afumați și Filaret.

**3. Prognoza meteorologică în intervalul 07.12.2017, ora 8.00 – 08.12.2017, ora 08.00**

**În ţară,** în vest, centru, nord și nord-est vor fi înnorări temporare, însă numai cu totul izolat, trecător se vor semnala precipitații slabe, sub formă de ninsoare în zona Carpaților Orientali și mixte în Maramureș și Transilvania, în timp ce în restul teritoriului cerul va fi variabil spre senin. Vântul va sufla slab și moderat cu intensificări pe crestele montane, spulberând zăpada, dar pe arii mai restrânse și la cote mult mai reduse și în sudul Olteniei și pe litoral. Temperaturile maxime se vor încadra, în general, între 2 și 12 grade, cu cele mai scăzute valori în estul Transilvaniei, iar cele minime între -6 și 4 grade, mai coborâte în depresiuni spre -10...-11 grade. Va fi ceață izolat dimineața și local noaptea.

**La Bucureşti,** vremea va fi frumoasă și se va încălzi. Cerul va fi variabil, mai mult senin în prima parte a intervalului, iar vântul va sufla slab până la moderat. Temperatura maximă se va situa în jurul valorii de 10 grade, iar cea minimă de -1 grad, mai scăzută în zona preorășenească spre -3 grade. Noaptea vor fi condiții de ceață.

**4. Buletin nivometeorologic valabil pentru masivele Bucegi şi Făgăraş (versantul nordic) emisă pentru perioada 06.12.2017, ora 20.00 – 07.12.2017, ora 20.00**

**Starea stratului de zăpadă în data de 06.12.2017, ora 14.00**

În ultimele 24 de ore vremea a a fost rece, geroasă noaptea şi dimineaţa la altitudini mai mari de 1800 metri. Cerul a fost mai mult noros şi a nins în întreaga zonă montană. Vântul a suflat în general moderat, cu intensificări de 50-60 km/h la altitudini joase şi de peste 70-90 km/h pe creste, unde a spulberat şi viscolit zăpada. Local s-a semnalat ceaţă, asociată şi cu depunere de chiciură în zona înaltă. Stratul de zăpadă a crescut cu până la 9 cm la staţiile de joasă altitudine, iar la cele înalte, unde vântul a prezentat intensificări, spulberând zăpada şi depunând-o în depozite în zonele adăpostite din văi, nu a prezentat variaţii semnificative.

La ora 14.00 stratul de zăpadă măsura: 94 cm la Bâlea-Lac, 94 cm la Vârful Omu, 27 cm Sinaia, 10 cm la Fundata şi 7 cm la Predeal.

**Evoluţia vremii în intervalul 06.12.2017, ora 20.00 – 07.12.2017, ora 20.00:**

Vremea se va menţine rece, geroasă noaptea şi dimineaţa la peste 1800 metri. Cerul va fi mai mult noros în cursul nopţii şi temporar noros mâine. Trecător va mai ninge slab. Vântul va prezenta intensificări temporare în toată zona montană, cu intensificări din nord-vest care vor depăşi la rafală 55 km/h şi izolat 70-80 km/h, viscolind sau spulberând zăpada. Temporar se va semnala ceaţă, asociată şi cu depunere de chiciură.

**Peste 1800 m:** temperaturi minime: -12...-9 gr.C;temperaturi maxime: -4...0 gr.C;

**Sub 1800 m:** temperaturi minime: -9...-3 gr.C; temperaturi maxime: 0...3 gr.C.

**Stabilitatea şi evoluţia stratului de zăpadă:**

**La altitudini de peste 1800 m**: **RISC MODERAT (2):** datorită temperaturilor coborâte ce se vor înregistra în intervalul următor, mai ales în cursul nopţii, transformarea cristalelor va fi încetinită şi stratul de zăpadă nu va suferi modificări semnificative. Intensificările susţinute ale vântului, din sector nord-vestic, vor forma noi plăci de vânt şi depozite de zăpadă pe văi. Pe pantele suficient de înclinate riscul declanşării avalanşelor va fi moderat, mai ales în condiţii de supraîncărcări.

**La altitudini mai mici de 1800 m**: **RISC REDUS (1):** stratul de zăpadă este redus şi îngheţat în partea superioară datorită temperaturilor negative înregistrate. În cursul zilei de mâine temperaturile vor deveni pozitive şi stratul se va umezi uşor. Riscul declanşării de avalanşe se va menţine scăzut, dar izolat pe pantele înclinate sau în zonele cu depozite însemnate de zăpadă sunt posibile declanşări de avalanşe de mici dimensiuni doar în condiţii de supraîncărcări ale stratului.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate la data de 05.12.2017 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**2. În domeniul solului şi vegetaţiei**

**G.N.M.-C.J. Ialomiţa și A.P.M. Ialomiţa** informează că în urma unui accident produs la data de 06.12.2017, în jurul orei 11.50, o cisternă aparţinând S.C. Mertur Trans S.R.L. Onești, ce transporta cca 20 t de acid clorhidric (de concentraţie 34,1%) de la S.C. Chimcomplex Borzești S.A. pentru centrala de la Cernavodă a ieșit în afara părţii carosabile pe DN 3B, între localitatea Vlădeni din jud. Ialomiţa și DN 2A. Cisterna, parcată la 5 m de carosabil, prezintă fisuri mici prin care se scurg rar picături de acid ce au afectat o suprafaţă mică de sol. Echipajele I.S.U. Ialomiţa se află la faţa locului pentru supraveghere până la sosirea unei alte cisterne în care va fi transvazat acidul clorhidric. Se va reveni cu informaţii.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**